Elisabeth av Valois

Elisabeth av Valois (født 2. april 1545, død 3. oktober 1568) var eldste datter av Henrik II av Frankrike og Katarina av Medici. Hun ble giftet bort til Filip II av Spania, men er kanskje best kjent for ettertiden fra Friedrich Schillers drama Don Carlos som igjen inspirerte operaen Don Carlos av Giuseppe Verdi.

 Biografi 
Elisabeth ble født i Fontainebleau slott og i barndommen insisterte hennes far på at hun skulle dele soverom med sin framtidige svigerinne, Maria I av Skottland, som var på samme alder. Selv om Elisabeth sto under Maria i rang, ettersom Maria allerede var kronet som dronning, forble de to nære venner resten av livet. Elisabeth er beskrevet som sky, forsagt og full av ærefrykt for sin overveldende mor, skjønt det er bevis for at Katarina av Medici kunne være kjærlig og vennlig mot sin datter. I alle fall gir hennes brev dette inntrykk.

Elisabeth ble giftet bort til Filip II av Spania, sønn av Karl V av Det tysk-romerske rike og Isabella av Portugal, i 1559. Vielsen skjedde via stedfortreder i Notre-Dame, med hertugen av Alba som stedfortreder for Filip, før hun forlot Frankrike. Den egentlige seremonien fant sted i Guadalajara i Spania ved hennes ankomst der. Bryllupet var et resultat av Freden vid Cateau Cambrésis (1559). Filips andre hustru, Maria I av England, var nylig død, noe som gjorde Elisabeth av Valois til Filips tredje hustru.

Filip var fullstendig fortryllet av sin 14 år gamle brud, og i løpet av kort tid hadde han forlatt sin elskerinne. Til tross for den betydelig aldersforskjellen skal Elisabeth også  ha vært ganske fornøyd med sin ektemann. I brev til sin mor, i den grad man kan legge vekt på disse, proklamerte hun seg heldig som kunne bli gift med en slik sjarmerende prins. Filip hadde glede av å arrangere ridderturneringer for å underholde sin hustru. Elisabeth var lensfrue (vasall) under tre unge prinser ved det spanske hoff; Don Carlos, Don Juan (Don Juan de Austria (Østerrike), en sønn utenfor ekteskap av Karl V), og Alessandro Farnese (hertug av Parma, og sønn av Karl Vs illegitime datter Margaret).

Elisabeth hadde opprinnelig blitt forlovet med Filips sønn Don Carlos, men politiske forviklinger hadde uventet gjort det nødvendig med ekteskap med Filip i stedet. Hennes forhold til sin problemfylte stesønn Don Carlos var varmt og vennlig. Til tross for rapporter om hans gradvise bisarre oppførsel var Don Carlos alltid vennlig mot henne. Da det til slutt ble nødvendig for Filip å stenge ham inn (noe som kort tid etter førte til prinsens bortgang) skal Elisabeth ha grått i dagevis.

Filip var svært tiltrukket av Elisabeth og holdt seg nær ved hennes side da hun ble syk med virussykdommen kopper. Hennes første graviditet i 1564 endte i spontanabort av tvillingjenter. Hun fødte senere Infanta Isabella Clara Eugenia av Spania den 12. august 1566, og deretter Infanta Catherine Michelle av Spania den 10. oktober 1567. Elisabeth gjennomgikk ytterligere en spontanabort den 3. oktober 1568 og døde samme dag, sammen med sitt nyfødte barn.

Etter at Elisabeth var død tilbød hennes mor, Katarina av Medici, sin yngre datter Marguerite som ny brud for datterens enkemann, men Filip takket nei til tilbudet.

Referanser

Kategori:Spanske dronninger
Kategori:Huset Valois
Kategori:Personer fra Fontainebleau